Rusie eindig dodelikArgieffoto: SAPD/Facebook ŉ Middeljarige man is Donderdagaand in sy huis in Bloemfontein doodgesteek. Kapt. Chaka Marope, woordvoerder van die Bloemfontein-polisie, het gesê die voorval het in Bosbokstraat in die Fauna-woonbuurt plaasgevind. “Die oorledene en sy 36-jarige vriendin het na bewering in ŉ erge rusie betrokke geraak,” het Marope gesê. “Die oorsaak van die rusie is nie in hierdie stadium bekend nie en word ondersoek.” Die man is tydens die onderonsie 13 keer met ŉ skerp voorwerp in sy bolyf gesteek. Hy het omstreeks 22:00 by sy huis aan sy wonde beswyk. Die vrou het tydens die voorval drie steekwonde aan haar bolyf opgedoen, waarna sy die polisie ontbied het. “Die man se liggaam is in ŉ plas bloed op die kombuisvloer aangetref. Die vrou is in hegtenis geneem en onder polisiebewaking na die Life Rose Park-hospitaal geneem vir behandeling.” Die polisie ondersoek ŉ saak van moord. Die vrou sal in die Bloemfontein-landdroshof verskyn wanneer sy uit die hospitaal ontslaan word. Die name van die paartjie word weerhou, tot die vrou in die hof verskyn het.